
Uznesenie Okresný súd Pezinok vo veci starostlivosti súdu o maloleté deti: O. N., nar. XX.XX.XXXX, R. N.V., nar. XX.XX.XXXX, zastúpené v konaní kolíznym opatrovníkom: Úradom práce, sociálnych vecí a rodiny Pezinok, pracovisko Senec, Krátka 1, Senec, deti rodičov - matka: A. N., nar. XX.XX.XXXX, trvale bytom Š. XX, I., prechodne bytom Ž. XX, I., a otec: K.. O. N., nar. XX.XX.XXXX, trvale bytom Š. XX, I., právne zastúpený JUDr. Ivanom Jánošíkom, advokátom, so sídlom Klincova č. 37, Bratislava, o návrhu otca na nariadenie neodkladného opatrenia, takto rozhodol: Súd nariaďuje neodkladné opatrenie: I. Otec je oprávnený stretávať sa s maloletými deťmi N.: O., nar. XX.XX.XXXX a R., nar. XX.XX.XXXX nasledovne: - v každom párnom kalendárnom týždni od pondelka od 08:00 hod do nasledujúceho nepárneho pondelka do 08:00 hod. s výnimkou jarných, Veľkonočných, letných a vianočných prázdnin vyhlásených vyhláškou Ministerstva školstva, vedy, výskumu a mládeže SR. - v každom párnom roku počas jarných školských prázdnin vyhlásených vyhláškou Ministerstva školstva, vedy, výskumu a mládeže SR v čase od prvého dňa prázdnin od 08:00 hod do pondelka nasledujúceho po prázdninách do 08:00 hod.. - v každom nepárnom roku počas Veľkonočných prázdnin vyhlásených vyhláškou Ministerstva školstva, vedy, výskumu a mládeže SR v čase Zeleného štvrtka od 08:00 hod. do utorka nasledujúceho po Veľkonočnom pondelku do 08.00 hod.. - počas letných školských prázdnin vyhlásených vyhláškou Ministerstva školstva, vedy, výskumu a mládeže SR od 15.07. od 10,00 hod. do 01.08. do 10,00 hod.; od 15.08. od 10,00 hod. do 31.08. do 10,00 hod.. - v každom párnom roku počas vianočných prázdnin vyhlásených vyhláškou Ministerstva školstva, vedy, výskumu a mládeže SR v čase od 25.12. od 09:00 hod do 01.01. nasledujúceho roka do 09:00 hod.. - v každom nepárnom roku počas vianočných prázdnin vyhlásených vyhláškou Ministerstva školstva, vedy, výskumu a mládeže SR v čase pred začiatkom vianočných prázdnin od 08.00 hod do 25.12 do 09:00 hod.. - v každom nepárnom roku počas vianočných prázdnin vyhlásených vyhláškou Ministerstva školstva, vedy, výskumu a mládeže SR v čase od 01.01. nasledujúceho roka od 09:00 hod. do prvého vyučovania po ukončení prázdnin do 08:00 hod..
s tým, že otec si maloleté deti prevezme v školskom zariadení, ktoré navštevujú a po skončení styku ich odovzdá v mieste bydliska matky maloletých. V prípade, že sa maloleté deti nebudú nachádzať v školskom zariadení, otec si ich prevezme v mieste bydliska matky maloletých detí. Matka je povinná maloleté deti na styk riadne pripraviť. II. Súd určuje, že neodkladné opatrenie bude trvať do právoplatného skončenia konania o rozvod manželstva a úpravu výkonu rodičovských práv a povinností k maloletým deťom na čas po rozvode, vedené na tunajšom súde pod sp. zn. XXP/XXX/XXXX. III.
Žiaden z účastníkov n e m á právo na náhradu trov konania. odôvodnenie:
1. Návrhom, doručeným súdu dňa XX.XX.XXXX žiadal otec o nariadenie neodkladného opatrenia, ktorým by súd upravil styk otca s maloletými deťmi na čas trvania konania o rozvod a úpravu rodičovských práv a povinností na čas po rozvode každý párny kalendárny týždeň od pondelka od 08.00 hod. do nasledujúceho nepárneho pondelka do 08.00 hod., počas jarných prázdnin každý párny kalendárny rok od prvého dňa jarných prázdnin od 08.00 hod. do pondelka nasledujúceho po prázdninách do 08.00 hod., počas veľkonočných prázdnin každý nepárny kalendárny rok od štvrtka predchádzajúceho Veľkonočnému piatku od 08.00 hod. do prvého pracovného dňa po školských prázdninách do 08.00 hod., počas vianočných sviatkov - každý nepárny kalendárny rok od posledného dňa školského vyučovania od 08.00 hod. do 25.12. do 9.00 hod., od 01.01. od 9.00 hod. do prvého pracovného dňa po vianočných školských prázdninách do 08.00 hod., každý párny kalendárny rok od 25.12. od 09.00 hod. do 01.01. do 9.00 hod., počas letných prázdnin každý kalendárny rok od 15.07. od 10.00 hod. do 01.08. do 10.00 hod., a od 15.08. od 10.00 hod. do 31.08. do 10.00 hod.. Miestom prevzatia a odovzdania maloletých je školské zariadenie, ktoré navštevujú. Ak nie je možné maloletých prevziať a odovzdať' v školskom zariadení, je miestom prevzatia a odovzdania maloletých miesto bydliska odovzdávajúceho rodiča. 2. Návrh na nariadenie neodkladného opatrenia otec odôvodnil tým, že na tunajšom súde sa vedie konanie o rozvod manželstva a úpravy práv a povinností k maloletým deťom na čas po rozvode. V súčasnosti nie je styk rodičov s maloletými deťmi upravený súdnym rozhodnutím. V minulosti sa uskutočnili cestou úradu práce pohovory s maloletými deťmi ako aj rodičmi, kde kolízny opatrovník odporučil styk s maloletými tak, že majú byť striedavo päť dní u každého rodiča. Odporúčaný model ako tak fungoval, až na menšie komplikácie zo strany matky, keď dňa XX.XX.XXXX sa matka vyjadrila, že nesúhlasí a nebude súhlasiť so striedaním detí a to ani po 7 d ani po 5 dňoch. Od daného dátumu je komunikácia s matkou problematická, snaží sa umelo vyvolávať konflikty a to aj v prítomnosti maloletých detí. V komunikáciách sa matka tak isto vyjadrovala, že nesúhlasí so striedavou starostlivosťou, styk nie je podľa nej upravený a nie je povinná otcovi umožniť stretávanie s maloletými. Matka nezohľadňuje záujem a názory maloletých detí ako aj otca maloletých, jej rozhodovanie podlieha emóciám a nie ráciu. Otec je ohľadom starostlivosti o maloletých vystavovaný neistote vzhľadom na emočné a iracionálne správanie matky. 3. Na zistenie skutkového stavu veci vykonal súd dokazovanie oboznámením sa s návrhom a ďalšími listinnými dôkazmi na vec sa vzťahujúcimi, oboznámením sa s obsahom spisu vedenom na tunajšom súde pod sp. zn. XXP/XXX/XXXX, sp.zn. XXP/XXX/XXXX, XXP/XXX/XXXX a vyzval opätovne kolízneho opatrovníka na prešetrenie pomerov v rodine a pohovor s maloletými deťmi, pričom zistil nasledovný skutkový stav: 4. Z obsahu spisu vedeného na tunajšom súde pod sp.zn. XXP/XXX/XXXX má súd za preukázané, že matka maloletých detí dňa XX.XX.XXXX podala na tunajší súd návrh na vydanie neodkladného opatrenia, ktorým žiadala zveriť maloleté deti do jej osobnej starostlivosti, otcovi uložiť povinnosť prispievať na ich výživu sumou 230, Eur mesačne na každé dieťa. Styk nežiadala upraviť. Súd o návrhu rozhodol uznesením zo dňa XX.XX.XXXX, sp.zn. XXP/XXX/XXXX-X tak, že návrh matky na nariadenie neodkladného opatrenia zamietol. Uznesenie nadobudlo právoplatnosť dňa XX.XX.XXXX.
5. Lustráciou v súdnom registri súd zistil, že v konaní pod sp.zn. XXP/XXX/XXXX matka podala dňa XX.XX.XXXX návrh na rozvod manželstva a úpravu práv povinnosti k maloletým deťom na čas po rozvode. Matka sa návrhom domáha rozvodu manželstva a úpravy práv a povinností k maloletým na po rozvode tak, aby maloleté deti boli zverené do jej osobnej starostlivosť, zastupovať maloleté deti a spravovať ich majetok budú obaja rodičia. Otca zaviazať povinnosťou prispievať na výživu maloletého O. sumou XXX,- Eur mesačne a na maloletú R. sumou XXX,- Eur mesačne. Upraviť styk otca s maloletými deťmi v zmysle návrhu matky. Konanie nie je doposiaľ skončené, vo veci je nariadené pojednávanie na deň XX.XX.XXXX. 6. Uznesením tunajšieho súdu č.k. XXP/XXX/XXXX-XX zo dňa XX.XX.XXXX súd nariadil neodkladné opatrenie, v rámci ktorého bol otec oprávnený stretávať sa s maloletými deťmi počas vianočných prázdnin od 25.12. od 09:00 hod do 01.01.2025 do 09.00 hod., matka je povinná v stanovenom čase odovzdať maloleté deti do osobnej starostlivosti otca s ich osobnými vecami a riadne ich pripraviť. V zvyšnej časti súd návrh otca na nariadenie neodkladného opatrenie zamietol. 7. Uznesením tunajšieho súdu č.k. XXP/X/XXXX-XXX zo dňa XX.XX.XXXX súd návrh otca na nariadenie neodkladného opatrenie zamietol. Krajský súd v Trnave uznesením, sp.zn. XXCoP/XX/ XXXX-XXX zo dňa XX.XX.XXXX uznesenie súdu prvej inštancie zrušil a vec vrátil na ďalšie konanie. 8. Dňa XX.XX.XXXX opätovne doručil súdu kolízny opatrovník správu o aktuálnych pomerov a zisťovanie názoru maloletých, ktoré bolo realizované dňa 23.06.2025. Rodičia sa v starostlivosti o maloletých striedajú v 5 dňových intervaloch od septembra 2024. V rámci starostlivosti medzi rodičmi dochádza ku konfliktom za prítomnosti maloletých detí. Podľa vyjadrenia otca k týmto konfliktom dochádza z dôvodu neakceptovania role otca na strane matky. Matka uvádza, že aj počas manželstva zabezpečovala všetku starostlivosť o maloletých, otec im zabezpečoval voľnočasové aktivity a financovanie potrieb. Maloleté deti majú vytvorené citové väzby na oboch rodičov, v rámci zisťovania ich názoru sa vyjadrili, že majú záujem tráviť spoločný čas s oboma rodičmi. Maloleté deti majú pekný súrodenecký vzťah, pomáhajú si, podporujú sa, držia spolu. Z dôvodu konfliktného nastavenia rodičov sa maloleté deti v rámci zisťovania ich názoru 23.6.2025 vyjadrili, že preferujú to aby si oni mohli určiť, s ktorým rodičom a kedy budú tráviť spoločný čas. Rodičom bolo odporúčané v rámci poskytnutého psychologického poradenstva, z ktorého závery tvoria prílohy tejto správy, upraviť interval striedavej starostlivosti z 5 na 7 dní za účelom stabilizácie situácie maloletých, prípadne zverenie detí do osobnej starostlivosti matky s jasne nastaveným režimom styku s otcom. Rodičia sa na úprave intervalu osobnej starostlivosti doposiaľ nedohodli. Za účelom uzatvorenia rodičovskej dohody bolo realizované aj spoločné stretnutie rodičov a ich právnych zástupcov na UPSVaR, kedy sa rodičia zhodli iba v jednom bode, a to na forme striedavej osobnej starostlivosti, avšak nedošlo k vzájomnej dohode týkajúcej sa intervalu realizácie starostlivosti. Otec navrhuje 7 dňový režim a matka navrhuje režim, kedy by maloleté deti boli v starostlivosti otca v každom párnom týždni od stredy do štvrtka a v nepárnom kalendárnom týždni od štvrtka do nedele. V rámci prázdninového režimu sú maloleté deti v starostlivosti otca od XX.X.XXXX, kedy sa rodičia budú o maloleté deti starať v 2 - týždenných intervaloch. Podľa vyjadrenia otca dňa XX.X.XXXX sú maloleté deti v jeho starostlivosti aj počas 2 - týždenného prázdninového intervalu spokojné, otec neuvádza prítomnosť nezhôd s matkou, ktorá aktuálne nevstupuje do priebehu starostlivosti maloletých u otca. Podľa vyjadrenia otca matka dodržiava odporúčanie kolízneho opatrovníka, ktorý na základe zisťovania názoru detí rodičom odporúčal aby maloleté deti rodičia nekontaktovali v čase starostlivosti druhého rodiča, ale aby maloleté deti v prípade potreby z vlastnej iniciatívy kontaktovali druhého rodiča, v čase a v situáciách kedy je to pre maloletých vyhovujúce. Naďalej máme za to, že obaja rodičia sú dostatočne kompetentní realizovať starostlivosť o maloleté deti, obaja rodičia majú vytvorené vhodné podmienky, na strane ani jedného z rodičov neboli zistené nedostatky, prípadne neschopnosť rodiča zabezpečiť vhodnú starostlivosť o maloletých, a to ani v prípade nepriaznivého zdravotného stavu maloletých. Uzatvorenie rodičovskej dohody doposiaľ nebolo úspešné a máme za to, že z dôvodu neschopnosti rodičov uzatvoriť dohodu je nevyhnutné upraviť práva a povinnosti rodičov k maloletým deťom súdnym rozhodnutím, ktoré poskytne maloletým pocit istoty a stabilizuje režim starostlivosti. 9. Podľa § 2 ods. 1 Civilného mimosporového poriadku (ďalej len CMP) na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak.
10. Podľa § 324 ods. 1 Civilného sporového poriadku (ďalej len CSP) pred začatím konania, počas konania a po jeho skončení súd môže na návrh nariadiť neodkladné opatrenie. 11. Podľa § 325 ods. 1 CSP neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 12. Podľa § 325 ods. 2 písm. d) CSP neodkladným opatrením možno strane uložiť najmä, aby niečo vykonala, niečoho sa zdržala alebo niečo znášala. 13. Podľa § 326 ods. 1 CSP v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 14. Podľa § 329 ods. 1 CSP súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Ak rozhoduje odvolací súd o odvolaní proti uzneseniu o zamietnutí neodkladného opatrenia, umožní sa protistrane vyjadriť k odvolaniu a k návrhu na nariadenie neodkladného opatrenia. 15. Podľa § 329 ods. 2 CSP pre neodkladné opatrenie je rozhodujúci stav v čase vydania uznesenia súdu prvej inštancie. 16. Podľa § 330 ods. 1 CSP súd môže určiť, že neodkladné opatrenie bude trvať len po určený čas. 17. Podľa § 331 ods. 2 CSP uznesenie o neodkladnom opatrení súd odošle najneskôr do troch dní od jeho vyhotovenia. 18. Súd vychádzal pri svojom rozhodovaní z aktuálnej správy kolízneho opatrovníka ako aj zo správy z poradensko-psychologického procesu a dospel k záveru, že návrh na nariadenie neodkladného opatrenia je dôvodný a naliehavý právny záujem na jeho nariadenie je daný. Za daných okolností je potrebné upraviť pomery medzi rodičmi maloletého O. a maloletej R. v zmysle práva otca stretávať sa s maloletými deťmi, ktoré poskytne maloletým pocit istoty a stabilizuje režim starostlivosti. Zo správy kolízneho opatrovníka bolo preukázané, že naďalej sú obaja rodičia dostatočne kompetentní realizovať starostlivosť o maloleté deti, ktoré majú vytvorené citové väzby na oboch rodičov. V rámci pohovoru sa maloleté deti vyjadrili, že preferujú aby si oni mohli určiť, s ktorým rodičom a kedy budú tráviť spoločný čas. Vzhľadom na to, že situácia v rodine sa nestabilizovala, a medzi rodičmi prebiehajú konflikty ohľadom úpravy styku súd rozhodol tak ako je uvedené vo výroku tohto uznesenia. 19. Každý rodič má právo budovať si vzťah so svojim dieťaťom a podieľať sa na jeho výchove bez ohľadu na to, či rodičia spolu žijú alebo nie, ktoré skutočnosti je však možné docieliť len pri realizovaní styku s dieťaťom. Obaja rodičia majú tak svoje práva, ako i svoje povinnosti, pričom medzi základné práva a povinnosti rodiča patrí právo a zároveň aj povinnosť vykonávať starostlivosť o svoje dieťa, ktorá v sebe zahŕňa právo rodiča stráviť so svojim dieťaťom čas, ak má o to záujem. Ťažkosti pri realizácii styku jedného rodiča s maloletým dieťaťom nemôžu spôsobovať obmedzenie tohto styku. Za predpokladu, že medzi rodičmi je dohoda vylúčená, resp. nedá sa realizovať z dôvodu nespolupráce jedného z rodičov je potrebné, aby súd stanovil pravidlá a takto stabilizoval situáciu. Pokiaľ ide o konkrétny rozsah styku, súd sa stotožnil s návrhom otca, ktorý zhliadol za súladný so záujmom maloletých detí a tiež s ustálenou rozhodovacou činnosťou súdov pri úprave styku rodiča s dieťaťom inštitútom neodkladného opatrenia. 20. Záverom dáva súd do pozornosti prebiehajúce konanie vo veci samej, v ktorom sa bude realizovať patričné objektívne dokazovanie, stranám bude umožnené vyjadriť sa na pojednávaní a až na základe výsledkov dokazovania, ktoré prekračuje rámec neodkladného opatrenia, súd rozhodne vo veci samej. Rozhodnutie o neodkladnom opatrení nie je konečným rozhodnutím, ktoré by nemohlo byť zmenené, resp. potvrdené rozhodnutím vo veci samej. Neodkladné opatrenie vychádza z pomerov a okolností, ktoré existujú v čase rozhodovania. Rozsah úpravy styku otca s maloletými deťmi do budúcna bude závisieť od výsledkov dokazovania vo veci samej.
21. Podľa § 52 Civilného mimosporového poriadku žiaden z účastníkov nemá nárok na náhradu trov konania, ak tento zákon neustanovuje inak. Súd rozhodol o trovách konania podľa citovaného § 52 Civilného mimosporového poriadku tak, ako je uvedené vo výrokovej časti tohto uznesenia. Poučenie: Proti tomuto uzneseniu možno podať odvolanie do 15 dní od jeho doručenia na Okresnom súde Pezinok. ( § 357 Civilného sporového poriadku, a § 362 ods. 1 Civilného sporového poriadku ) Ak zákon na podanie nevyžaduje osobitné náležitosti, v podaní sa uvedie, a) ktorému súdu je určené, b) kto ho robí, c) ktorej veci sa týka, d) čo sa ním sleduje a e) podpis. ( §127 ods. 1 Civilného sporového poriadku ) Ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania. ( §127 ods. 2 Civilného sporového poriadku ) V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). ( § 363 Civilného sporového poriadku ) Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. ( § 364 Civilného sporového poriadku ) Podľa § 365 ods. 1 Civilného sporového poriadku, odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva, v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. ( § 62 ods. 1 Civilného mimosporového poriadku ) Odvolacie dôvody možno meniť a dopĺňať až do rozhodnutia o odvolaní. ( § 62 ods. 2 Civilného mimosporového poriadku )

Zdroj: KAUZIS.SK – https://www.kauzis.sk/judikatura/r/ECLI:SK:OSPK:2025:1725200083.2 (dáta aktuálne k 13. 11. 2026). Záväzné je znenie zverejnené súdom.




